[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 4.9.2006

SEC(2006) 1084 τελικό

Σχέδιο

ΑΠΟΦΑΣΗ ΤΗΣ ΜΙΚΤΗΣ ΕΠΙΤΡΟΠΗΣ ΤΟΥ ΕΟX

για την τροποποίηση του Πρωτοκόλλου 31 της συμφωνίας ΕΟΧ, σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών (Eures)

- Σχέδιο της Κοινής Θέσης της Κοινότητας - (υποβληθέν από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. To πρωτόκολλο 31 της συμφωνίας ΕΟΧ περιλαμβάνει ορισμένες ειδικές διατάξεις περί συνεργασίας μεταξύ Κοινότητας και κρατών ΕΖΕΣ του ΕΟΧ εκτός του πλαισίου των τεσσάρων ελευθεριών.

2. Το συνημμένο σχέδιο απόφασης της Μικτής Επιτροπής του ΕΟΧ αποβλέπει στην τροποποίηση του Πρωτοκόλλου 31 για την επέκταση της συνεργασίας στον τομέα της απασχόλησης, μέσω της ένταξης του Λιχτενστάιν στο δίκτυο Ευρωπαϊκών Υπηρεσιών Απασχόλησης (European Employment Services - Eures). Παρέχει ένα πλαίσιο συνεργασίας και καθορίζει τον τρόπο συμμετοχής του Λιχτενστάιν στο δίκτυο Eures, από 1ης Ιανουαρίου 2007, βάσει της απόφασης της Μικτής Επιτροπής του ΕΟΧ αριθ. 56/96 της 28ης Οκτωβρίου 1996.

3. Το άρθρο 1 παράγραφος 3 στοιχείο β) του κανονισμού (ΕΚ) αριθ. 2894/94 του Συμβουλίου σχετικά με ορισμένες λεπτομέρειες εφαρμογής της συμφωνίας για τον ΕΟΧ, προβλέπει ότι το Συμβούλιο καθορίζει την θέση της Κοινότητας ενόψει αποφάσεων της Mικτής Eπιτροπής του ΕΟΧ, βάσει προτάσεως της Επιτροπής.

4. Το σχέδιο απόφασης της Μικτής Επιτροπής του ΕΟΧ υποβάλλεται προς έγκριση στο Συμβούλιο. Κατόπιν αυτού, η Επιτροπή θα διαβιβάσει την θέση της Κοινότητας στην Μικτή Επιτροπή του ΕΟΧ το συντομότερο δυνατό.

Σχέδιο

ΑΠΟΦΑΣΗ ΤΗΣ ΜΙΚΤΗΣ ΕΠΙΤΡΟΠΗΣ ΤΟΥ ΕΟX

για την τροποποίηση του Πρωτοκόλλου 31 της συμφωνίας ΕΟΧ, σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών (Eures)

Η ΜΙΚΤΗ ΕΠΙΤΡΟΠΗ TOY ΕΟΧ,

Έχοντας υπόψη τη συμφωνία για τον Ευρωπαϊκό Οικονομικό Χώρο, μετά την τροποποίησή της με το πρωτόκολλο προσαρμογής της συμφωνίας για τον Ευρωπαϊκό Οικονομικό Χώρο, εφεξής «η συμφωνία» και, ιδίως, τα άρθρα 86 και 98,

Εκτιμώντας τα ακόλουθα:

(1) Το πρωτόκολλο 31 της συμφωνίας τροποποιήθηκε με την απόφαση αριθ. … της Μικτής Επιτροπής του ΕΟΧ της …[1].

(2) Η απόφαση της Μικτής Επιτροπής του ΕΟΧ αριθ. 56/96 της 28ης Οκτωβρίου 1996[2] προέβλεπε την επέκταση της συνεργασίας μεταξύ των συμβαλλομένων μερών της συμφωνίας μέσω της συμπερίληψης στο Πρωτόκολλο 31 της Συμφωνίας του δικτύου Ευρωπαϊκών Υπηρεσιών Απασχόλησης (European Employment Services - Eures).

(3) Αρχικά το Λιχτενστάιν είχε επιφυλαχθεί του δικαιώματός του να συμμετάσχει στο δίκτυο Eures ανάλογα με τα αποτελέσματα της κοινής επισκόπησης των μεταβατικών μέτρων στον τομέα της ελεύθερης κυκλοφορίας των προσώπων όπως προβλέπει το Πρωτόκολλο 15 της συμφωνίας.

(4) Βάσει της εν λόγω κοινής επισκόπησης, η απόφαση της Μικτής Επιτροπής του ΕΟΧ αριθ.191/1999[3] εισήγαγε νέες τομεακές προσαρμογές[4] στο Παράρτημα V και το Παράρτημα VIII της συμφωνίας όσον αφορά το Λιχτενστάιν, οι οποίες περιορίζονται στην εγκατάσταση προσώπων στο Λιχτενστάιν.

(5) Η επιφύλαξη όσον αφορά τη συμμετοχή του Λιχτενστάιν στο δίκτυο Eures δεν ισχύει πλέον.

(6) Ως εκ τούτου το πρωτόκολλο 31 της συμφωνίας πρέπει να τροποποιηθεί προκειμένου να καταστεί δυνατή η συμμετοχή του Λιχτενστάιν στο δίκτυο Eures, με έναρξη ισχύος από 1ης Ιανουαρίου 2007,

ΑΠΟΦΑΣΙΖΕΙ:

Άρθρο 1

Το κείμενο του άρθρου 15 παράγραφος 4 του πρωτοκόλλου 31 της συμφωνίας αντικαθίσταται ως εξής:

«Οι παράγραφοι 1 έως 3 ανωτέρω ισχύουν για το Λιχτενστάιν από 1ης Ιανουαρίου 2007.»

Άρθρο 2

Η παρούσα απόφαση τίθεται σε ισχύ την επομένη της τελευταίας κοινοποίησης προς τη Μικτή Επιτροπή του ΕΟΧ δυνάμει του άρθρου 103, παράγραφος 1 της συμφωνίας *.

Εφαρμόζεται από 1ης Ιανουαρίου 2007.

Άρθρο 3

Η παρούσα απόφαση δημοσιεύεται στο τμήμα για τον ΕΟΧ και στο συμπλήρωμα για τον ΕΟΧ της Επίσημης Εφημερίδας της Ευρωπαϊκής Ένωσης .

Βρυξέλλες,

Για τη Μικτή Επιτροπή του ΕΟΧ

Ο Πρόεδρος

Οι Γραμματείς της Μικτής Επιτροπής του ΕΟΧ

[1] ΕΕ L …

[2] ΕΕ L 58 της 27.2.1997, σ. 50.

[3] ΕΕ L 74 της 15.3.2001, σ. 29.

[4] Όπως τροποποιήθηκε με τη συμφωνία για τη συµµετοχή της Τσεχικής ∆ηµοκρατίας, της ∆ηµοκρατίας της Εσθονίας, της Κυπριακής ∆ηµοκρατίας, της ∆ηµοκρατίας της Λετονίας, της ∆ηµοκρατίας της Λιθουανίας, της ∆ηµοκρατίας της Ουγγαρίας, της ∆ηµοκρατίας της Μάλτας, της ∆ηµοκρατίας της Πολωνίας, της ∆ηµοκρατίας της Σλοβενίας και της Σλοβακικής ∆ηµοκρατίας στον Ευρωπαϊκό Οικονοµικό Χώρο (ΕΕ L 130 της 29.4.2004, σ. 11).

* [Έχουν αναφερθεί συνταγματικές απαιτήσεις.] [Δεν έχουν αναφερθεί συνταγματικές απαιτήσεις.]